Joakim Ryker paralajmëron se shtyrja e vendimit mbi statusin e Kosovës mund të nxisë destabilizimin
Shefi i misionit të OKB-së në Kosovë i paraqiti Këshillit të Sigurimit një raport mbi gjendjen në Kosovë
Përfaqësuesi i posaçëm i OKB-së në Kosovë, Joakim Ryker, thotë se atje është rritur ankthi që nga koha kur fuqitë perëndimore shtynë marrjen e vendimit për statusin përfundimtar, deri pas zgjedhjeve të muajit të ardhëshëm në Serbi. Duke paraqitur një raport mbi gjendjen në Kosovë, zoti Ryker tha dje se ruajtja e qetësisë është qënësore për procesin e statusit në provincën e brishtë me shumicë myslimane. Ai shtoi se asnjeri nuk është i interesuar në shtyrjen e procesit për të vendosur mbi të ardhmen e Kosovës. Por ambasadori rus, Vitali Çurkin, u shpreh se kërcënimi për trazira masive përbën shantazh nga udhëheqësit e Kosovës. Ai tha se çdo masë për nxitjen e dhunës mund të shkaktojë shtyrje të mëtejshme dhe ndoshta pezullimin e procesit të statusit. Diplomatët e OKB-së thonë se zgjidhja e mundëshme për statusin e Kosovës është pavarësia nën kontrollin e Bashkimit Evropian, me praninë e një force paqeruajtëse të NATO-s që aktualisht numëron 17 mijë trupa. Ambasadori i përkohëshëm i Uashingtonit në OKB, Alehandro Ulf, u bëri thirrje të gjitha palëve të jenë realiste për zgjidhjen e ardhëshme. Kryeministri i Kosovës, Agim Çeku, mori pjesë në takim, por nuk foli. Pas takimit ai u tha gazetarëve se ka besim se pavarësia e Kosëvës është e afërt. Kreu i zyrës serbe në Kosovë, Sandra Rashkoviç Iviç, i tha Këshillit të Sigurimit se Beogradi kërkon rifillimin e menjëhershëm të bisedimeve të Vienës për çështjen e statusit. Negociatori i OKB-së për Kosovën, ish-presidenti finlandez, Marti Ahtisari, do të paraqesë propozimin mbi statusin pas zgjedhjeve të 21 janarit në Serbi. //ze//